༦༠༤༽༄། ། སྡེ་སྣོད་གསུམ་གྱི་བརྗོད་བྱ་བསླབ་པ་གསུམ་གྱི་དོན་བསྡུས་པ། ། »» ཡང་འདི་སྐད་བདག་གིས་ཐོས་པ་དུས་གཅིག་ན། བླ་མ་རིན་པོ་ཆེའི་ཞལ་ནས་ཡང་དག་པར་རྫོགས་པའི་སངས་རྒྱས་ཀྱིས། དང་པོར་བྱང་ཆུབ་མཆོག་ཏུ་སེམས་བསྐྱེད། བར་དུ་བསོད་ནམས་ཀྱི་ཚོགས་བསགས། མཐའ་མར་བླ་ན་མེད་པའི་བྱང་ཆུབ་ཏུ་སངས་རྒྱས་ནས་གསུངས་པའི་ཆོས་ཐམས་ཅད་བསྡུ་ན་སྡེ་སྣོད་གསུམ་དུ་འདུས་ལ། དེའི་བརྗོད་བྱ་བསླབ་པ་གསུམ་ཡིན་ཏེ། ལྷག་པ་ཚུལ་ཁྲིམས་ཀྱི་བསླབ་པ་ཡང་མཁན་སློབ་ཀྱི་དྲུང་དུ་ཁས་བླངས་པའི་དགེ་སློང་ལ་ཉིས་བརྒྱ་ལྔ་བཅུ་རྩ་གསུམ། དགེ་ཚུལ་ལ་བཅུ་འཁོར་དང་བཅས་པ་ཡིན་ཏེ། དེ་ལ་མོས་པ་དང་གུས་པ་ཕྱོགས་གཅིག་ཏུ་བྱེད་ཅིང་བསྲུང་བ་མང་ཤོས་ཡིན། ལྷག་པ་ཏིང་ངེ་འཛིན་གྱི་བསླབ་པ་ལ་འཇིག་རྟེན་པ་དང་འཇིག་རྟེན་ལས་འདས་པ་དང་སངས་རྒྱས་ཀྱི་ཞི་གནས་དང་ལྷག་མཐོང་གསུམ་དུ་ཡོད་པ་ལས། འཇིག་རྟེན་པའམ་ཕྱི་རོལ་བ་གང་ཡིན་ཡང་ཞི་གནས་ཀྱི་ཉམས་བདེ་གསལ་མི་རྟོག་པ་གསུམ་གྱི་མངོན་ཤེས་ལྔ་ཐོབ་པ་ལྷག་མཐོང་ཡིན། འཇིག་རྟེན་ལས་འདས་པའི་ཉན་ཐོས་དང་རང་སངས་རྒྱས་བྱང་ཆུབ་སེམས་དཔའ་གང་ཡིན་པའི་བདེན་པ་མཐོང་བའི་ཉོན་མོངས་པ་དང་རྣམ་པར་རྟོག་པ་ཞི་བ་དེ་ཞི་གནས། ས་དང་ལམ་གྱི་བྱེ་བྲག་གི་ཡོན་ཏན་དེ་རྣམས་ལྷག་མཐོང་ཡིན་ཏེ། དེ་ཡང་མ་རིག་པའི་རྐྱེན་གྱིས་འདུ་བྱེད་ནས། སྐྱེ་བའི་རྐྱེན་གྱིས་རྒ་ཤི། རྒ་བའི་རྐྱེན་གྱིས་མྱ་ངན་དང་སྨྲེ་སྔགས་འདོན་པ་དང་སྡུག་བསྔལ་བ་དང་ཡིད་མི་བདེ་བ་ལ་སོགས་འབྱུང་སྟེ། དགེ་བའི་བསོད་ནམས་ཀྱི་འདུ་བྱེད་ཀྱིས་ལྷ་མི། མི་དགེ་བའི་བསོད་ནམས་མ་ཡིན་པའི་འདུ་བྱེད་ཀྱིས་ངན་སོང་། མི་གཡོ་བའི་འདུ་བྱེད་ནི་འདུ་ཤེས་ཡོད་པ་དང་མེད་པ་དང་ཡོད་མིན་མེད་མིན་ལ་སོགས། ཡོད་མེད་སྤྲོས་པ་ཐམས་ཅད་ཀྱི་མཐའ་དང་བྲལ་བས་བློ་ཡུལ་དུ་བྱས་ནས་བསྒོམ། བཀའ་གདམས་པའི་བསྒོམ་མམ། མཚན་ཉིད་པའི་ལྟ་བ་ལྟ་བུ་ཡིན་ཏེ་ཁམས་གོང་མར་སྐྱེ་གསུང་། དེས་ན་མ་རིག་པ་འགག་པས་རྒ་ཤིའི་བར་དུ་འགག་པ་ཡིན་ཏེ། འདི་ལ་གནས་འདི་རང་དུ་འདི་ན་གནད་འདིར་བསྒོམས་ན་སྐྱེ་བྱ་བ་ཡིན་ཏེ་མདོ་སྡེའི་སྡེ་སྣོད། མ་རིག་པ་ཉིད་རིག་པའི་ཡེ་ཤེས་སུ་ཤར་བས་གང་ཞིག་རྐྱེན་ལས་སྐྱེས་པ་དེ་མ་སྐྱེས། དེ་ལ་སྐྱེ་བའི་རང་བཞིན་ཡོད་མ་ཡིན། ཆོས་མངོན་པ་ནས་གླིང་བཞི་རི་རབ་ལྕགས་རི་མུ་ཁྱུད་དང་བཅས་པ་བསྟན། དེ་རང་བཞིན་གྱིས་སྟོང་པ་དངོས་པོ་སྐྲའི་རྩེ་མོ་ཙམ་མ་གྲུབ་པར་བསྟན་པ་ཡིན་གསུང་། སངས་རྒྱས་ཀྱི་ཞི་གནས་དང་ལྷག་མཐོང་འདི་ལ་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱི་ཞི་གནས་དང་ལྷག་མཐོང་གི་ས་གང་ཞེ་ན། རྣམ་པ་ཐམས་ཅད་མཁྱེན་པའི་ཡེ་ཤེས་སོ་ཞེས་སངས་རྒྱས་ཀྱིས་གསུང་། དེས་ན་ཡེ་ཤེས་སྐྱེ་བར་འདོད་པས་ཚོགས་གསོག་དགོས་པས་ཟས་ནོར་ལྟ་བུ་གཏོང་བ་བསོད་ནམས་ཀྱི་ཚོགས་དང་། སྣག་སྨྱུག་དང་ཐོས་བསམ་བསྒོམ་གསུམ་བླ་མའི་ཞབས་ཏོག་རྣམས་ཡེ་ཤེས་ཀྱི་ཚོགས་ཡིན། ས་དེ་གཉིས་ཟུང་དུ་འཇུག་པས་བླ་མ་དང་དགེ་འདུན་གྱི་ཆེད་དུ་གཙོ་བྱས་པས་ལྷག་མཐོང་གི་ཡེ་ཤེས་སྐྱེ་བའི་རྒྱུར་འགྲོ་སྟེ། བྱས་པ་བྱེད་དུ་བཅུག་པ་ཡིད་རང་བ་གསུམ་གྱི་དགེ་བ་བསྔོ་བ་དང་སེམས་བསྐྱེད་དུས་གཅིག་ལ་བྱའོ་གསུང་། སྐོར་ཆུང་གི་དགེ་སྦྱོར་ལུས་ཀྱི་ནང་ཀུན་ཀྱང་སྤྱིལ་པོ་སྟོང་པ་ལྟར་ཡོད་པ་དེ་ཉམས་ཡིན་ཏེ་འཁོར་བ་ལས་མི་ཐར། ད་ངས་བོགས་འདོན་ཞིག་བྱ་ཡིས་མ་བསྒོམ་གསུང་བས་གཤིས་རང་དུ་འདུག་པ་ཞེས་པས། བླ་མ་རིན་པོ་ཆེའི་བསྒོམ་དེ་ཡིན་གསུང་སྐད། ཡང་གསང་སྔགས་སངས་རྒྱས་གཞན་གྱི་བསྟན་པ་ལ་མི་འབྱུང་བ་ནི་སྔོན་དག་པའི་འཇིག་རྟེན་དུ་སྨོན་ལམ་བཏབ་པས། འཇིག་རྟེན་པ་མངོན་འགྱུར་རགས་པ་མི་སྐྱེ་བའི་ཞིང་ཁམས་སུ་སོང་བས། གསང་སྔགས་ལ་དགོས་པ་མེད་དེ་མི་འབྱུང་། བག་ལ་ཉལ་ཕྲ་མོ་དེ་སྔོན་ཚད་མེད་པ་བཞིས་བསྒྲུབས་པའི་ལས་དེ་ཟད་ནས་རགས་པར་ལྡང་ལ། ཡང་མ་དག་པ་སྙིགས་མ་ལྔའི་དུས་དུག་ལྔ་རང་ཆས་སུ་ཡོད་པ་འདིར་གསང་སྔགས་འབྱུང་སྟེ། ཟས་ངན་ལྕི་བ་ཟ་བ་དང་། ། གོས་ངན་རེ་བ་གོན་པའི་དུས། ། དེ་ཚེ་ང་ཡི་བསྟན་པ་འབྱུང་། ། ཞེས་པས་ད་ལྟ་ཁོ་ན་གསང་སྔགས་ཀྱི་སྤྱོད་པ་བློར་ཤོང་བ་འདི་སྐལ་ལྡན་ཡིན་ཏེ་དུས་ལ་བབ། སྣོད་རྒྱུད་ཚོད་མཐོན་པོ་ཞིག་དགོས་ཟེར་བར་འདུག་སྟེ། སངས་རྒྱས་ནས་གསང་སྔགས་ལ་དགོས་པ་མེད་གསུང་། ཡང་ཇོ་བོ་རྗེ་སྡོམ་པ་རྟེན་ཅན་དུ་བཞེད་ལ་དེ་ཡང་འདུལ་བ་གཅིག་པོ་ལ་སྡོམ་པ་གསུམ་ཀ་ཚང་བར་བཞེད་པ་ནི། བླ་མ་རིན་པོ་ཆེའི་བཞེད་པ་ཡིན་ཏེ་ངས་གོ་སྙམ་པ་ཡིན། ། ། ། ««